Det Økonomiske og Sociale Udvalgs udtalelse om »Kommissionens forslag til Rådets direktiv om ændring af direktiv 96/26/EF om adgang til erhvervet godstransport ad landevej og erhvervet personbefordring ad landevej samt om gensidig anerkendelse af eksamensbeviser, certifikater og andre kvalifikationsbeviser, som skal lette den faktiske udøvelse af etableringsfrihed for de pågældende udøvere af transportvirksomhed inden for indenlandsk og international transport« () (97/C 287/06)

Rådet for Den Europæiske Union besluttede den 19. februar 1997 under henvisning til EF-traktatens artikel 75, stk. 1, at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som udpegede George Wright til ordfører. Sektionen vedtog sin udtalelse den 5. maj 1997.

Det Økonomiske og Sociale Udvalg vedtog på sin 346. plenarforsamling af 28. og 29. maj 1997, mødet den 28. maj 1997, med 90 stemmer for, 1 imod og 4 hverken for eller imod, følgende udtalelse.

1. Generelle bemærkninger

1.1. ØSU bifalder Kommissionens forslag til Rådets direktiv om ændring af direktiv 96/26/EF om adgang til erhvervet godstransport ad landevej og erhvervet personbefordring ad landevej. ØSU støtter de overordnede målsætninger med ændringsdirektivet, som er a) at indføre overgangsbestemmelser for det ændrede direktivs anvendelse i de nye medlemsstater Østrig, Finland og Sverige, b) at forbedre grundlaget for at vurdere vognmændenes økonomiske evne, hæderlighed og faglige dygtighed med henblik på at afhjælpe de forskelle mellem medlemsstaterne, der fortsat gør sig gældende på disse punkter, og dermed fjerne de skævheder, der har ført til konkurrenceforvridninger, og endelig c) at udvide direktivets anvendelsesområde til også at omfatte køretøjer med en tilladt nyttelast på under 3,5 ton og med en tilladt totalvægt på under 6 ton.

1.2. Eftersom formålet med direktiv 96/26/EF var at kodificere de tidligere direktiver [74/561/EØF (), 74/562/EØF () og 77/796/EØF ()], som alle har fået ØSU's støtte i tidligere udtalelser, vil denne udtalelse kun omhandle ændringerne og tilføjelserne til direktiv 96/26/EF.

2. Særlige bemærkninger

2.1. ØSU erkender, at EU-tiltag på området er berettigede. Det noterer sig de fremskridt, der er gjort med etableringen af et fælles marked for vejtransport, men er enig med Kommissionen i, at de forskelle, der fortsat består mellem medlemsstaternes lovgivninger, nødvendiggør en harmonisering. På den baggrund og med udsigten til, at de nationale tilladelser i 1998 erstattes af en EU-tilladelse, er der et presserende behov for tiltag på EU-plan for at fjerne de konkurrenceforvridende elementer og derved skabe mere rimelige betingelser for vejtransportvirksomhedernes aktiviteter.

2.2. ØSU støtter uforbeholdent Kommissionen i, at de øgede krav til vognmændenes faglige dygtighed er i deres egen interesse samt til gavn for færdselssikkerheden, miljøet, godsafsenderne og til syvende og sidst hele samfundet.

2.3. ØSU erkender, at direktivets anvendelsesområde klart bør udvides på grund af den generelle tendens til regelsanering, den igangværende liberalisering af cabotagerettighederne inden for transportsektoren og sektorens markedsdrevne ekspansion.

2.4. ØSU støtter de konkrete forslag til udvidelse af anvendelsesområdet for direktiv 96/26/EF:

- artikel 2, stk. 1;

- artikel 3, stk. 2, litra a) og litra c), samt stk. 4, 1. afsnit;

- artikel 5 som ændret og det nye stk. 3;

- artikel 6, de to nye afsnit til stk. 1;

- artikel 7, 8 og 10 som ændret;

- bilaget (del I og II) som foreslået.

2.5. Hvad angår den foreslåede ændring til artikel 3, litra c), bør de foreslåede økonomiske tærskler, som skal sikre virksomhedens økonomiske evne, efter ØSU's opfattelse forhøjes yderligere. Som det fremgår af Kommissionens beretning til Rådet (KOM(93) 341 endelig udg.), er der betydelige forskelle mellem de enkelte medlemsstater på dette punkt. ØSU foreslår derfor, at hvert enkelt af de økonomiske krav i det nye stk. 3, litra c), fremover løbende - med højst fem års mellemrum - tages op til revision for i det mindste at sikre, at tærsklernes reelle niveau bevares.

2.6. ØSU bifalder, at Kommissionen lægger større vægt på vognmændenes faglige kundskaber og færdigheder i forbindelse med den foreslåede skriftlige prøve, der er omhandlet i bilaget (del I og II). Hvad angår de foreslåede ændringer til artikel 3, stk. 4, anser ØSU naturligvis tilegnelsen af den faglige viden og de kvalifikationer, der er beskrevet i artiklen og præciseret i bilagets del I og II, for nødvendig, men ØSU mener ikke, at det kontrolleres og sikres på fyldestgørende vis, at den erhvervede viden og kvalifikationerne også anvendes i praksis. Med dette for øje foreslår ØSU, at de kompetente myndigheder underkaster vognmændene en vurdering for at sikre, at kravene i artikel 3, stk. 1, opfyldes på tilfredsstillende vis. Vurderingen bør svare til den vurdering, der er omhandlet i de to nye afsnit til artikel 6, stk. 1, efter hvilke der foretages en yderligere vurdering hvert femte år samt mellem det andet og tredje år i hver femårsperiode.

2.7. Endelig ønsker ØSU at henlede opmærksomheden på, at transportvirksomhederne i stigende grad involveres i den bilaterale samhandel med varer samt personbefordring mellem medlemsstater og central- og østeuropæiske lande. I tråd med den stadig igangværende EU-harmonisering og med henblik på at undgå konkurrenceforvridende adfærd og fremme lige vilkår opfordrer ØSU derfor Kommissionen og Rådet til omgående at overveje mulighederne for at sikre, at det ændrede direktiv også får virkning for transportvirksomheder i Central- og Østeuropa, som er involveret i bilateral samhandel med EU-medlemsstater.

Bruxelles, den 28. maj 1997.

Tom JENKINS

Formand for Det Økonomiske og Sociale Udvalg

() EFT C 95 af 24. 3. 1997, s. 66.

() Rådets direktiv 74/561/EØF om adgang til erhvervet med godstransport ad landevej i indenlandsk og international transport (EFT L 308 af 19. 11. 1974, s. 18); EFT C 49 af 17. 5. 1968, s. 2.

() Rådets direktiv 74/562/EØF om adgang til erhvervet med personbefordring ad landevej i indenlandsk og international transport (EFT L 308 af 19. 11. 1974, s. 23); EFT C 26 af 28. 2. 1969, s. 8.

() Rådets direktiv 77/796/EØF om gensidig anerkendelse af eksamensbeviser, certifikater og andre kvalifikationsbeviser (EFT L 334 af 24. 12. 1977, s. 35); EFT C 197 af 23. 8. 1976, s. 35.